Temeljem članka 18. stavak 1. Zakona o grobljima („Narodne novine“, broj 19/98, 50/12 i 89/17) i članka 30. Statuta Općine Vladislavci („Službeni glasnik“ Općine Vladislavci broj 3/13, 3/17, 2/18, 4/20, 5/20- pročišćeni tekst i 8/20.), Općinsko vijeće Općine Vladislavci na 27. sjednici održanoj 5. listopada 2020. godine, donijelo je

**ODLUKU**

**o dopuni Odluke o grobljima**

**Članak 1.**

Odluka o grobljima („Službeni glasnik“ Općine Vladislavci 2/16 i 2/19) mijenja se i dopunjuje prema odredbama ove Odluke.

**Članak 2**

Članak 23. Odluke o grobljima („Službeni glasnik“ Općine Vladislavci br. 2/16) mijenja se i sada glasi:

„Članak 23.

Općina Vladislavci koja upravlja grobljem daje grobna mjesta na korištenje na neodređeno vrijeme uz naknadu i o tome donosi rješenje.

Naknada za korištenje grobnih mjesta na neodređeno vrijeme za osobe koje imaju prebivalište na području Općine Vladislavci iznosi:

- za jednostruko grobno mjesto 350,00 kn

- za dvostruko grobno mjesto 500,00 kn

- za trostruko i višestruko grobno mjesto 650,00 kn

Osobe koje u trenutku smrti imaju prebivalište na području Općine Vladislavci a koje nemaju zakonskog ili ugovornog obveznika uzdržavanja, a za koje je Centar za socijalnu skrb sukladno posebnom zakonu obveznik, naknada za korištenje grobnih mjesta na neodređeno vrijeme iznosi kao za osobe koje imaju prebivalište na području Općine Vladislavci.

Općina Vladislavci dužna je dati na korištenje grobna mjesta uz naplatu polovice iznosa za umrle HRVI – e i umrle hrvatske branitelje iz Domovinskog rata koji su u trenutku smrti imali prijavljeno prebivalište na području Općine Vladislavci ili posljednje prijavljeno prebivalište na području Općine Vladislavci ako nisu imali prijavljeno prebivalište u trenutku smrti i ako oni ili članovi njihove uže ili šire obitelji nemaju na korištenju grobno mjesto. Polovica naknade za korištenje grobnih mjesta na neodređeno vrijeme koje podmiruje Ministarstvo hrvatskih branitelja sukladno posebnom zakonu, je polovica iznosa iznosi predviđena za osobe koje imaju prebivalište na području Općine Vladislavci.

Osobe koje nemaju prebivalište i osobe koje su imale prebivalište ali su ga promijenili, a protekao je rok duži od pet godina od dana promjene prebivališta na području Općine Vladislavci, plaćaju naknadu za korištenje grobnog mjesta na neodređeno vrijeme u iznosima:

- za jednostruko grobno mjesto 5.000,00 kn

- za dvostruko grobno mjesto 6.000,00 kn

- za trostruko i višestruko grobno mjesto 7.000,00 kn“

**Članak 3.**

 Ostale odredbe Odluke o grobljima („Službeni glasnik“ Općine Vladislavci br. 2/16 i 2/19) ostaju neizmijenjene.

**Članak 4 .**

Ova Odluka stupa na snagu osmog dana od dana objave u „Službenom glasniku“ Općine Vladislavci.

KLASA: 363-02/19-11/1

URBROJ: 2158/07-01-20-04

Vladislavci, 5. listopada 2020.

**Predsjednik**

**Općinskog vijeća**

Krunoslav Morović, v.r.